SIG P226

Historie

P226 ble utviklet for XM9 Service Pistol-utvelgelsen som ble holdt av US Army i 1984 på vegne av US armed forces. Formålet med konkurransen var å finne en etterfølger til M1911A1. Av pistolene som ble levert inn av produsentene var det bare Beretta 92F og P226 som kom gjennom testingen uten å bli underkjent. Ifølge rapporter ble Beretta valgt på grunn av bedre holdbarhet i pålitelighetstesting, og en lavere pakkepris. P226 kostet mindre per pistol enn 92F, men med magasiner og reservedeler kom totalpakken dårligere ut. Navy SEALs valgte senere å tilsidesette beslutningen, og valgte P226 som sitt tjenestevåpen.
Schweizerische Industrie Gesellschaft er et sveitsisk selskap, og opererer under strenge sveitsiske lover for eksport av skytevåpen. På bakgrunn av dette inngikk SIG en avtale med den tyske våpenprodusenten (og senere eier) J.P. Sauer & Sohn. Formålet med avtalen var å muliggjøre et eksportmarked for produktene. I XM9-utvelgelsen ble P226 importert av SACO. Interarms tok over importen når pistolen ble lansert for sivil bruk. SIG-Sauer grunnla etterhvert SIGARMS, Inc. i USA for å håndtere import og markedsføring av produktene. I 2000 solgte SIG Holding AG J.P. Sauer & Sohn GmbH til to tyske forretningsmenn. Merkenavnet SIG Sauer fulgte med J.P. Sauer & Sohn GmbH i handelen.

Utvikling

P226, i likhet med resten av SIG Classic-familien, er rekyloperert etter metoden utviklet av John Browning. Ved avfyring er sleiden og løp et låst sammen i de første millimeterne av bevegelsen. Deretter blir løpet holdt tilbake i bakkant. Før dette skjer har kulen forlatt løpet, og trykket har blitt redusert til et trygt nivå. Sleiden fortsetter bevegelsen bakover, og kaster ut tomhylsen. Rekylfjæren sender sleiden fremover, tar med seg en ny patron fra magasinet, og i de siste millimeterne presser den mot løpet i overkant. Løp og sleide er nå låst til hverandre igjen.
Istedenfor låsebolter og utsparinger maskinert inn i løp og sleide, som på andre Browning-baserte våpen (som Colt M1911A1, Browning Hi-Power og CZ 75), blir løpet og sleiden på P226 låst sammen ved at den forstørrede kammerseksjonen av løpet låser med utkasterporten på sleiden. Dette modifiserte systemet, utviklet av SIG, har ingen funksjonsmessige bakdeler sammenlignet med originalen, og har siden blitt kopiert av flere våpenprodusenter.
Før 1996 var sleiden på P226 stanset og maskinert, før fronten med løpsmansjetten ble sveiset på plass. Sveisingen var så pent utført at den var omtrent umulig å påvise. Sluttstykket var en maskinert innsats var naglet fast i bakkant. Etter 1996 har man gått over til CNC-styrt maskinering, og kan nå produsere hele sleiden fra ett metallstykke. Dette gav sleiden den nødvendige styrken til å kunne bruke de kraftigere .40 S&W- og .357SIG-patronene. Rammen på alle modeller er laget av en anodisert aluminiumlegering. På tross av at den er designet for å være så lettprodusert som mulig holder P226 høyeste kvalitet.
En standard SIG P226 har en avspenningshendel på venstre side av rammen, over magasinutløseren. Denne funksjonen dukket først opp på Sauer 38H i årene før andre verdenskrig. Ved ladegrep eller skuddløsning blir hammeren automatisk spent. Hendelen gjør at man kan avspenne hammeren på våpenet uten å løsne avtrekkssperren, som gjør at man kan slippe hammeren uten å risikere vådeskudd. Hvis våpenet blir avspent på riktig måte kan det bæres trygt i hylster med en patron i kammeret (en populær funksjon blant utenlandske politi- og militærenheter. Anbefales absolutt ikke for sivile brukere), og kan avfyres i double-action modus ved å dra i avtrekkeren. Det er ingen manuell sikring på våpenet, da all sikring er intern og automatisk. Avtrekksvekt i double-action modus er i overkant av fire kilo. Følgende skudd avfyres i single-action modus med en avtrekksvekt på i overkant av 2 kilo. I likhet med andre DA/SA-pistoler, som HK USP og Beretta 92F, kreves det en del trening for å minimere forskjellen i siktepunkt forårsaket av forskjellig avtrekksvekt mellom første skudd og påfølgende skudd. Hammeren kan også spennes manuelt når som helst for å la brukeren avfyre våpenet i single-action modus.

Produksjon

SIG skytevåpen blir produsert både i Eckernförde i Tyskland av J.P. Sauer und Sohn GmbH, og i Exeter, New Hampshire, USA av SIG Sauer Inc., tidligere SIGARMS Inc.

P226 Rail

P226 Rail (eller P226R) er identisk med P226 med unntak av en tilbehørsskinne på undersiden av rammen, rett foran avtrekkerbøylen. P226R-skinnen er rundere i kantene enn en standard M1913 Picatinny rail. Dette betyr at selv om de fleste Picatinny-baserte tilbehør passer kan det ikke garanteres. Dette har senere blitt standardmodellen av P226.

P226 Tactical

P226R med forlenget 5 " (12,70 cm) løp, gjenget for å kunne brukes med lyddemper.

P226 Navy

U.S. Navy SEALs tok SIG P226 i bruk på 80-tallet.
De første Naval Special Warfare mil-spec P226 pistolene som ble gjort tilgjengelig for offentligheten var NSW Commemorative samlereksemplarer, solgt tidlig i 2004. SIG P226-9-NAVY er en variant av SIG P226 produsert til de eksakte spesifikasjonene på pistolene som ble levert til Navy SEALs, inkludert en spesiell phosphate corrosion-resistant finish på interne komponenter, kontrastsikter og en rustfri sleide med et inngravert anker som syboliserer at de er Naval Special Warfare-pistoler. SIGARMS samlet inn USD 100,000 til Special Operations Warrior Foundation gjennom salget av disse NSW-nummerserien. Pistolen med serienummer NSW0001 ble auksjonert bort live på radioprogrammet til Laura Ingraham for ytterligere USD 25,000.

P226 Blackwater

SIG P226 Blackwater ble lansert i 2007. Den var utviklet i samarbeid med Blackwater Training Center. Den hadde SIGLITE nattsikter på front og bakende, Blackwater USA-logoen på sleiden og skjefteplatene i tre, en integrert Picatinny-skinne, sort-anodisert ramme og Nitron-behandlet sleide i rustfritt stål. Den var kun tilgjengelig i 9x19mm Parabellum, med Double action/Single action avtrekk. Våpenet ble levert med fem 15-skudds 9mm-magasiner. P226 Blackwater ble tatt ut av produksjon i 2009 i forbindelse med lanseringen av P226 Blackwater Tactical - en nesten identisk pistol med 20-skudds 9mm magasiner. Etter skandalene rundt Blackwater, og selskapets senere navneendring, har også Blackwater Tactical blitt tatt ut av produksjon. Den ble erstattet av Tactical Operations, som i hovedsak er det samme våpenet uten Blackwater-merkene.

P226 SCT

P226 SCT (Super Capacity Tactical) er en helsort Nitron-behandlet P226 med serrateringer fremme på sleiden, tilbehørsskinne, SIGLITE nattsikte bak, TRUGLO Tritium fiberoptisk sikte fremme, og fire nyutviklede 20-skudds magasiner for 9mm-utgaven eller 15-skudds magasiner for .40S&W-versjonen.

P228

P228 er en kompakt utgave som bare er kamret i 9 mm Luger. Pistolen blir blant annet blir brukt som tjenestepistol av Sveriges politi, deler av USAs forsvar (under navnet «M11») og enkelte andre amerikanske politistyrker. Av utvendige forskjeller har P228 en rundere avtrekkerbøyle og kortere løp, sleide og pistolgrep enn P226. Magasiner for P226 passer, men er lengre og stikker ut under pistolgrepet.